
                 ქ. მარნეული



მარნეულის მუნიციპალიტეტის მუნიციპალური შესყიდვების სამსახურის დებულების დამტკიცების შესახებ
„ადგილობრივი თვითმმართველობის შესახებ“ საქართველოს ორგანული კანონის 22-ე მუხლისა და „ნორმატიული აქტების შესახებ“ საქართველოს კანონის 25-ე მუხლის შესაბამისად, 
1. დამტკიცდეს მარნეულის მუნიციპალიტეტის მუნიციპალური შესყიდვების სამსახურის დებულება (დანართი №1).
2. ეს დადგენილება ამოქმედდეს გამოქვეყნებისთანავე. 
საკრებულოს თავმჯდომარე

ი. ქერიმოვი

 დანართი №1
მარნეულის მუნიციპალიტეტის მუნიციპალური შესყიდვების სამსახურის დებულება 

მუხლი 1. მარნეულის მუნიციპალიტეტის მუნიციპალური შესყიდვების სამსახური

1. მარნეულის მუნიციპალიტეტის მუნიციპალური შესყიდვების სამსახური (შემდგომში _ სამსახური) არის მუნიციპალიტეტის გამგეობის სტრუქტურული ერთეული, რომელიც უზრუნველყოფს შესყიდვების წლიური გეგმის პროექტის მომზადებას, დამტკიცებული შესყიდვების წლიური გეგმის შესაბამისად შესყიდვების მომზადებას და განხორციელებას. 
2. სამსახური თავის საქმიანობას წარმართავს მოქმედი კანონმდებლობის, გამგეობის დებულების, ამ დებულებისა და მუნიციპალიტეტის სხვა სამართლებრივი აქტების შესაბამისად.

3. სამსახურს აქვს ბეჭედი სახელწოდების აღვიშვნით, ბლანკი და ამ სამსახურისათვის საჭირო ნებადართული ოფიციალური რეკვიზიტები.

4. სამსახურის საშტატო განრიგი და თანამდებობრივი სარგოები განისაზღვრება გამგეობის საშტატო ნუსხით.

მუხლი 2. სამსახურის სტრუქტურა
1. მუნიციპალური შესყიდვების სამსახური შედგება სამსახურის უფროსისა და სამსახურის მოხელეებისაგან. 
2. სამსახურის საქმიანობას წარმართავს სამსახურის უფროსი, რომლის უფლებამოსილებები განისაზღვრება გამგეობის დებულების მე-10 მუხლით და სამსახურის უფროსის სამუშაოთა აღწერილობით. 

3. სამსახურის უფროსის არყოფნის შემთხვევაში, გამგებლის დავალებით, სამსახურის უფროსის უფლება-მოვალეობებს ახორციელებს სამსახურის ერთ-ერთი მოხელე. 

4. სამსახურის მოხელეთა თანამდებობაზე დანიშვნა-გათავისუფლებისა და სამსახურებრივი კარიერის გავლის წესები განისაზღვრება გამგეობის დებულებით, ,,საჯარო სამსახურის შესახებ“ საქართველოს კანონის შესაბამისად.

მუხლი 3. სამსახურის უფროსი
1. მუნიციპალური შესყიდვების სამსახურს ხელმძღვანელობს სამსახურის უფროსი, რომელსაც თანამდებობაზე ნიშნავს და ათავისუფლებს მუნიციპალიტეტის გამგებელი კანონმდებლობით დადგენილი წესის შესაბამისად.

2. სამსახურის უფროსი ანგარიშვალდებული და პასუხისმგებელია გამგებლის წინაშე.

3. სამსახურის უფროსი:

ა) ხელმძღვანელობს და წარმართავს სამსახურის საქმიანობას;

ბ) მოქმედებს სამსახურის სახელით;

გ) პასუხისმგებელია სამსახურის ფუნქციების შესრულებაზე;

დ) თვალყურს ადევნებს სამსახურის მიერ დაკისრებულ მოვალეობათა შესრულების მიმდინარეობას და ახორციელებს მოსამსახურეთა გადაწყვეტილებებისა და საქმიანობის სამსახურებრივ ზედამხედველობას;

ე) ხელს აწერს სამსახურში მომზადებულ დოკუმენტებს;

ვ) დადგენილი წესით ადგენს ანგარიშს სამსახურის მიერ გაწეული საქმიანობის შესახებ;

ზ) შეიმუშავებს წინადადებებს სამსახურის სტრუქტურის, შტატების, მუშაობის ორგანიზაციის შესახებ;

თ) ახორციელებს კანონმდებლობით, მუნიციპალიტეტის გამგეობის დებულებით და ამ დებულებით განსაზღვრულ სხვა უფლებამოსილებებს. 


მუხლი 4. სამსახურის ფუნქციები
მუნიციპალური შესყიდვების სამსახური დადგენილი წესით უზრუნველყოფს:

ა) მუნიციპალიტეტის სახელმწიფო შესყიდვების გეგმის მომზადებას;

ბ) სატენდერო კომისიის ოქმების და სხვა დოკუმენტების წარმოებას;

გ) ელექტრონული ტენდერის შესახებ განცხადების მომზადებასა და გამოქვეყნებას;

დ) მუნიციპალიტეტის სატენდერო კომისიის გადაწყვეტილების შესაბამისად ხელშეკრულების შემუშავებას;

ე) შესყიდვის პროცესის საჯაროობასა და გამჭვირვალობას;

ვ) შესყიდვების ეფექტიანობის გაზრდის ხელშეწყობას;

ზ) შესყიდვის პროცედურის კანონიერების დაცვას, შესყიდვის მონაწილეთა მიმართ სამართლიან და არადისკრიმინაციულ მიდგომას; 

თ) დაინტერესებულ საბიუჯეტო ორგანიზაციათა და მხარჯავ დაწესებულებათა წარმომადგენლებთან ერთად თავისი კომპეტენციის ფარგლებში სემინარების და თათბირების ჩატარებას; 

ი) მუნიციპალური შესყიდვების შესახებ ხელშეკრულების პირობების შესრულებას;

კ) მუნიციპალური შესყიდვების შესახებ ანგარიშის მომზადებას;

ლ) სახელმწიფო შესყიდვების შესახებ ხელშეკრულებების მომზადებას;

მ) სახელმწიფო შესყიდვების შედეგად დადებული ხელშეკრულებების და სხვა დოკუმენტების აღრიცხვას; არქივის წარმოებას.

ნ) სახელმწიფო შესყიდვების შესახებ ხელშეკრულებების პირობების ცვლილებებთან და საჯარიმო სანქციებთან დაკავშირებით შესაბამისი დოკუმენტაციის პროექტების მომზადებას;

ო) სახელმწიფო შესყიდვების კანონმდებლობის შესაბამისად, სახელმწიფო შესყიდვების განხორციელების მიზნით მუნიციპალიტეტის დაქვემდებარებაში არსებული შემსყიდველი ორგანიზაციებისათვის კონსულტაციების გაწევას; 
პ) მუნიციპალიტეტის დაქვემდებარებაში არსებული შემსყიდველი ორგანიზაციების მიერ სახელმწიფო შესყიდვების კანონმდებლობით ანგარიშგების წესების შესრულების დროულობისა და ხარისხის მონიტორინგს;
ჟ) ელექტრონული საინფორმაციო ბაზის შექმნის, განვითარებისა და განახლების უზრუნველყოფას, რისთვისაც მოიპოვებს და ერთიანი სისტემატიზირებული ფორმით აგროვებს ინფორმაციას შესყიდვებში მონაწილე ორგანიზაციების, მათ მიერ საქონლის, მომსახურებისა და საქონლის მოწოდებაზე გაკეთებული შემოთავაზებების, აგრეთვე მათ მიერ მუნიციპალიტეტის წინაშე ნაკისრი ვალდებულებების (ასეთის შემთხვევაში) შესრულების შესახებ; 
რ) მოქმედი კანონმდებლობითა და მუნიციპალიტეტის სამართლებრივი აქტებით განსაზღვრული სხვა ფუნქციების განხორციელებას.

მუხლი 5. დასკვნითი დებულებანი
1. სამსახურის დებულებაში ცვლილებებისა და დამატებების შეტანა ხორციელდება მოქმედი კანონმდებლობით დადგენილი წესის შესაბამისად, მარნეულის მუნიციპალიტეტის საკრებულოს მიერ.

2. სამსახურის რეორგანიზაცია, მისი საქმიანობის შეწყვეტა ან ლიკვიდაცია ხორციელდება მოქმედი კანონმდებლობის შესაბამისად.

